તમારાં પત્નીને તો તમે અવશ્ય કંઈક ભેટ આપવાના જ હશો. સોનાના દાગીના? હીરાનું ઝવેરાત? એવું કંઈક વિચાર્યું હશે. સારું, આ નિમિત્તે તમારું સોનામાં ઇન્વેસ્ટમેન્ટ પણ થઈ જાય છે; પરંતુ આ વખતે કંઈક નવું વિચારો અને જો અગાઉ આવી ભેટો આપી હોય તો હવે ગોલ્ડ ઈટીએફ (એક્સચેન્જ ટ્રેડેડ ફન્ડ), ગોલ્ડ મ્યુચ્યુઅલ ફન્ડ જેવી ગિફ્ટ આપો. આ ભેટ પર વેલ્થ-ટૅક્સ પણ લાગતો નથી. વળી એને સાચવવાની પણ ઝંઝટ રહેતી નથી, કેમ કે એ ઇલેક્ટ્રૉનિક સ્વરૂપે હોય છે. આમાં શુદ્ધતાનો સવાલ પણ ઊભો થતો નથી તેમ જ ચોરાઈ જવાનો ભય પણ નથી રહેતો અને હા, તમારાં પત્નીને જ્યારે પણ સોનાનું ઝવેરાત ખરીદવાનું મન થાય ત્યારે તે આ ઈટીએફ ફન્ડ વેચીને એમાંથી ઊભાં થનારાં નાણાંમાથી ઝવેરાત ખરીદી શકે છે. પણ હા, એક વાત યાદ રાખો કે તમારાં પત્નીને ગોલ્ડ ઈટીએફ માટે સમજાવાનું આસાન નહીં હોય. જોકે પ્રથમ તેને થોડું ટોકન ગોલ્ડ કૉઇન કે વીંટીરૂપે અપાવી દો. ત્યાર બાદ ઈટીએફ વિશે સમજાવો. આમ કરવું તેના અને પરિવારના હિતમાં છે એવું તેને સમજાઈ જશે તો વાંધો નહીં આવે.